
 22 אפריל 2004
על רווחה וחינוך – תשדיר על פועלה של טייסת 10

אתמול, 21.4.04, הופעתי יחד עם חברנו אילן מייטל בתכנית "על רווחה וחינוך" ברשת ב' של קול ישראל.  התכנית עוסקת בנושאי חינוך ורווחה, ומתמקדת בעיקר בפריפריה החברתית. הקשר נוצר ע"י פניה שלי למפיקת התכנית נירה רווה, ומיד לאחר ששלחתי לה חומר עלינו, התקשרה והציעה שנתראיין בתכנית.
לשאלות המנחה מיכאל מירו,  אילן ואני התמקדנו בפעילות טייסת 10 בחוגי התעופה לנוער, תוך כדי הסבר מפורט על פעילותינו למען הקהילה בתחומים נוספים שאנו עוסקים בהם, כמו הטסות יתומי צה"ל ביום העצמאות, כיצד קמה הטייסת ומה מטרותיה ותכניותיה לעתיד. במשך הראיון הועלתה לשידור התלמידה איידה אל פקס, שהשתתפה בחוג תעופה בבית הספר האורתודוקסי ברמלה, שסיפרה על חוויותיה מהחוג והודתה בחום לחברי הטייסת על פעילותם. הראיון נימשך כ-10-15 דקות, ונראה לי, גם לפי התגובות שאני מקבל, שטייסת 10 ופועלה הוצגו כהלכה.
מיד עם סיום השידור הוצפתי בשיחות טלפון של מאזינים (מסרתי מספרי טלפון לפי בקשת המנחה), שאינן פוסקות גם ברגע זה, זמן רב לאחר השידור. בכל השיחות אני שומע:  "כל הכבוד לכם ולעבודה שאתם עושים" "אנחנו מצדיעים לכם" "מי יתן וירבו כמוכם" וכיוצא בזה... לפני חצי שעה טילפנה אחת אירית ארנון, הציגה עצמה כאשת טייס בכיר לשעבר בחיל האוויר ואם לבן טייס f-16, כשבפיה שבחים רבים "שסוף סוף מגשימים אנשים טובים מה שתמיד חשבתי כיצד לעשות... להביא את התעופה לאלה שלעולם לא יגיעו אליה... כל הכבוד לכם" . כמו כן התקשרו כמה נציגי ארגונים העוסקים בהתנדבות עם נוער וביקשו שיתוף פעולה. כולם קיבלו את הכתובת, ולאחר שנקבל חומר מהם נחליט אם יש מקום לשיתוף פעולה.

